<classify> Mashindano hayo ya 15 ya dunia ya mbio za nyika yalifanyika Uganda na kushirikisha wanariadha zaidi ya 500 kutoka nchi 47.Katika mashindano hayo, Tanzania ilipeleka timu kamili ya wachezaji 28 walioshiriki katika mbio za vijana wenye umri chini ya miaka 20 kwa wanaume na wanawake, timu mchanganyiko ya kupokezana vijiti na timu ya wakubwa ya wanaume na wanawake.Kabla ya kuondoka kwenda Uganda, uongozi wa Riadha Tanzania pamoja na makocha wa timu hiyo walitamba kuwa timu hiyo imeweka rekodi kwa kupeleka timu kamili na itarudi na medali.Hata hivyo, katika mbio za kupokezana vijiti za mchanganyiko, Tanzania iliambulia nafasi ya nane baada ya kutumia dakika 24:13.Katika mbio za wachezaji wenye umri wa chini ya miaka 20 kwa wanaume, mwanariadha wa kwanza wa Tanzania alikuwa ni Francis Damian aliyemaliza mbio hizo katika nafasi ya 26 kwa kutumia dakika 25:15 huku Mganda, Muethiopia na Mkenya ndio walimaliza wa kwanza hadi wa tatu.Watanzania wengine katika mbio hizo ni Ramadhani Hamisi, Elisha Wema, Joshua Sulle, Anthony Wema na Yohana Sule waliomaliza katika nafasi ya 34. 36, 41, 45 na 49.Kwa wanawake; Asha Samwe alishika nafasi ya 43, Noela Khaday alikuwa wa 55, Amina Mgoo alikuwa wa 68, Elizabeth Ilanda alikuwa wa 82 na Shamima Salum alikuwa wa 88.Kwa upande wa wanawake wakubwa, Failuna Abdi aliongoza kwa Watanzania baada ya kumaliza wa 16 kwa kutumia dakika 33:48, huku Magdalena Shauri akimaliza wa 28 kwa dakika 35:13 na Angelina Tsere alimaliza wa 38 kwa 35:49.Wengine ni Maylelina Mbua alimaliza wa 50 kwa dakika 36:31 wakati Sara Ramadhan alimaliza katika nafasi ya 51 kwa muda wa 36:32 na Siata Kalinga alimaliza wa 83 kwa dakika 40:13.Washindi wa mbio hizo walikuwa Wakenya, Irene Cheptan, Alice Nawowuna na Lilian Rengeruk waliotumia dakika 31:57, 32:01 na 32:11.Habari zingine kutoka timu ya Tanzania zinadai kuwa baadhi ya makocha wamedai kuwa timu hiyo haijafanya vizuri kwa sababu ya uchovu baada ya kutumia usafiri wa barabara kwenda Uganda.Hata hivyo, timu ya Kenya iliyofanya vizuri katika mashindano hayo nayo ilisafiri kwa basi kutoka Nairobi hadi Kampala.Hayo ni mashindano makubwa kwa Tanzania kushiriki tangu uongozi mpya wa RT ulipoingia madarakani mapema mwaka huu, na Katibu Mkuu wake Wilhelm Gidabuday kuahidi kurudi na medali katika mashindano hayo.Kwa mujibu wa Shirikisho la Kimataifa la Vyama vya Riadha, IAAF, washindi sita wa kwanza wa kila mbio ukiondoa zile za vijana, mbali na medali wanapata na zawadi za fedha.  <topic>: michezo 